Polisieman in hof oor ‘verkragting’ŉ Polisiekonstabel het Dinsdag in die Kimberley-landdroshof verskyn nadat hy glo ŉ 16-jarige meisie verkrag het. Moses Dlamini, woordvoerder van die onafhanklike polisie-ondersoekdirektoraat (Opod), sê die 36-jarige konstabel het die meisie glo Maandag verkrag. “Die konstabel het die meisie van haar huis af gevat en na ŉ afgeleë gebied geneem.” Hy het haar glo verkrag en weer later by die huis afgelaai. Die meisie se gesin het haar na ŉ hospitaal geneem vir mediese behandeling waar ŉ dokter bevestig het sy is verkrag. Die konstabel is Maandagmiddag by die Kimberley-polisiestasie in hegtenis geneem nadat ŉ saak teen hom aanhangig gemaak is. Hy bly in aanhouding en sal volgende week weer in die hof verskyn.